b"\n_START_ARTICLE_\nFrancesc de Paula Burguera i Escriv\xc3\xa0\n_START_SECTION_\nBiografia\n_START_PARAGRAPH_\nDes de ben jove va sentir l'atracci\xc3\xb3 pel conreu de la seua llengua i la preocupaci\xc3\xb3 pel dest\xc3\xad del poble valenci\xc3\xa0. Juntament amb Joan Fuster, al voltant dels anys quaranta, va iniciar la seua traject\xc3\xb2ria valencianista que mai no ha abandonat ni defugit. Poeta en els primers moments, i autor teatral, tanmateix s'ha dedicat fonamentalment a la tasca period\xc3\xadstica com a comentarista pol\xc3\xadtic (Levante-EMV, Las Provincias, Avui, El Pa\xc3\xads). El 1959 public\xc3\xa0 l'obra dram\xc3\xa0tica L'home de l'aigua, finalista del Premi Val\xc3\xa8ncia 1957 i publicada a la Col\xc2\xb7lecci\xc3\xb3 l'Espiga._NEWLINE_En arribar la transici\xc3\xb3 democr\xc3\xa0tica, a la fi del franquisme, va fundar el Partit Dem\xc3\xb2crata Liberal del Pa\xc3\xads Valenci\xc3\xa0 (PDLPV) juntament amb Joaquim Mu\xc3\xb1oz Peirats, del qual va ser secretari general, i va ser elegit diputat al Congr\xc3\xa9s el 1977 formant part de la coalici\xc3\xb3 UCD. En convertir-se la coalici\xc3\xb3 UCD en un partit Burguera deix\xc3\xa0 el grup parlamentari centrista i pass\xc3\xa0 al grup mixt. Tot seguit va fundar el Partit Nacionalista del Pa\xc3\xads Valenci\xc3\xa0 (PNPV) en octubre de 1978, que el 1982, junt a l'Agrupament d'Esquerres, don\xc3\xa0 lloc al naixement de la Unitat del Poble Valenci\xc3\xa0 (UPV). No obstant aix\xc3\xb2, es va retirar de la pol\xc3\xadtica l'any 1983 seguint la seua tasca com a periodista. _NEWLINE_L'any 1990 publicava una obra que obtindria el Premi Joan Fuster d'assaig dels XIX Premis Octubre: \xc3\x89s m\xc3\xa9s senzill encara: Digueu-li Espanya. Ac\xc3\xad l'autor -fent-se ress\xc3\xb2 del t\xc3\xadtol del llibre de Josep Guia \xc3\x89s molt senzill, digueu-li Catalunya- explica mitjan\xc3\xa7ant dues parts la traject\xc3\xb2ria del valencianisme de postguerra fins a la Batalla de Val\xc3\xa8ncia, i tot seguit un conjunt de valoracions sobre la consci\xc3\xa8ncia nacional valenciana basant-se en els resultats electorals dels partits valencianistes. \xc3\x89s per aquest motiu que Burguera arrib\xc3\xa0 a la conclusi\xc3\xb3 que els valencians se senten espanyols majorit\xc3\xa0riament a m\xc3\xa9s d'estar ben cofois de ser-ho._NEWLINE_El 1991 va ser nomenat Miquelet d'Honor per la Societat Coral el Micalet_NEWLINE_El 1997, la Universitat de Val\xc3\xa8ncia li va atorgar la Medalla de la instituci\xc3\xb3. Amb aquest motiu es va publicar en 1998 el recull de textos seus titulat 'Francesc de P. Burguera: l'obsessi\xc3\xb3 pel pa\xc3\xads', a cura d'Antoni Furi\xc3\xb3 i Antoni Ferrando. Tamb\xc3\xa9 Antoni Furi\xc3\xb3 va preparar, el mateix 1998, un altre recull d'articles i escrits de Burguera titulat 'Del poble, del pa\xc3\xads. Escrits compromesos 1945-1998'._NEWLINE_El 1998 Burguera va rebre la Creu de Sant Jordi._NEWLINE_El 2006 va ser guardonat amb el premi Llibertat d'Expressi\xc3\xb3 que atorga la Uni\xc3\xb3 de Periodistes Valencians._NEWLINE_El 2008 va rebre el premi Vicent Ventura, que atorguen les universitats de Val\xc3\xa8ncia i Castell\xc3\xb3, aix\xc3\xad com els sindicats CCOO-PV, UGT-PV, STEPV, Uni\xc3\xb3 de Llauradors i Ramaders del Pa\xc3\xads Valenci\xc3\xa0, i la Uni\xc3\xb3 de Periodistes Valencians._NEWLINE_Entre el 22 de setembre de 2005 i el 5 de juny de 2008, Burguera va presidir la plataforma c\xc3\xadvica Valencians pel Canvi._NEWLINE_En maig de 2010 la Universitat de Val\xc3\xa8ncia va publicar el llibre Francesc de Paula Burguera. Des de la trinxera period\xc3\xadstica. Articles 2003-2009, a cura de Francesc P\xc3\xa9rez Morag\xc3\xb3n, Gustau Mu\xc3\xb1oz i Veiga, Antoni Furi\xc3\xb3 i Francesc Bayarri._NEWLINE_Va morir als 87 anys, el 16 d'octubre de 2015."